钦定古今图书集成/明伦汇编/闺媛典/第004卷 > 《谢妻封弘农郡夫人表》常衮
## 钦定古今图书集成/明伦汇编/闺媛典/第004卷 > 《谢妻封弘农郡夫人表》常衮

古者卿大夫之妻咸曰“命妇”，亦曰“内子”，但有称谓，皆
无封邑。其后虽有石。延乡之赐，亦无夫人之号。唯
汉魏戚里，晋宋外家，平原、清河，疏郡以驭贵；建昌、高
密，启邑以睦亲，犹止于郡县君而已。近代著令，国朝
相袭，阶至三品。妻封夫人，上比鹊巢，远齐翟茀，礼秩
兼盛，等威稍逾。其或襄赞勋臣，光华戚属，以玆而授，
尚可相循。臣以凡贱，谬承委遇，尸职已久，愧心匪宁。
仰酬国恩，分寸未展，内省家事，慈渥过丰。又蒙曲私，
霑及主馈，特封嘉号，载锡徽章。中壸庆其秩高，外姻
贺其礼盛。仪参贵列，宠极私门。自顾何功，叨荣至此，
顿逾涯分，退益兢惶。无任荷戴屏营之至。